Ettepanek: NÕUKOGU DIREKTIIV, millega kohandatakse direktiivi 2012/27/EL (milles käsitletakse energiatõhusust) seoses Horvaatia ühinemisega /* COM/2013/0113 final - 2013/0068 (NLE) */





SELETUSKIRI 1. ETTEPANEKU TAUST Käesolev ettepanek võtta vastu nõukogu direktiiv, millega kohandatakse direktiivi 2012/27/EL (energiatõhususe kohta) on tingitud Horvaatia Vabariigi eelseisvast ühinemisest Euroopa Liiduga. Lepingule Horvaatia Vabariigi ühinemise kohta Euroopa Liiduga[1] kirjutasid kõik ELi liikmesriigid ja Horvaatia Vabariik alla 9. detsembril 2011. Ühinemislepingu artikli 3 lõike 3 kohaselt jõustub leping 1. juulil 2013 eeldusel, et kõik ratifitseerimiskirjad on enne kõnealust kuupäeva hoiule antud. Horvaatia ühinemislepingu artikli 3 lõike 4 kohaselt võivad ELi institutsioonid võtta enne liitumist meetmeid, millele on muu hulgas osutatud Horvaatia Vabariigi ühinemistingimusi käsitleva akti[2] artiklis 50. Kõnealused meetmed jõustuvad vaid ühinemislepingu jõustumise korral ja selle jõustumise kuupäeval. Ühinemisakti artiklis 50 on sätestatud, et kui enne ühinemist vastuvõetud institutsioonide akte on ühinemise tõttu vaja kohandada ja neid vajalikke kohandusi ei ole kõnealuse ühinemisakti ega selle lisadega ette nähtud, võtab nõukogu või komisjon (kui esialgse akti võttis vastu komisjon) vastu selleks vajalikud aktid. Käesolev ettepanek hõlmab Euroopa Parlamendi ja nõukogu 25. oktoobri 2012. aasta direktiivi 2012/27/EL energiatõhususe kohta, mida tuleb seoses Horvaatia ühinemisega tehniliselt kohandada. Energiatõhususe direktiivis sätestatud arvnäitajad 2020. aasta energiatarbimise kohta hõlmavad ELi 27 liikmesriiki. Seoses Horvaatia ühinemisega ajakohastatakse energiatarbimise arvnäitajaid, et need kehtiksid 28 liikmesriigi kohta. Kuna ajakohastamisel lähtutakse samal energiamudelil põhinevatest arvnäitajatest, võib seda pidada tehniliseks kohandamiseks. Käesolev ettepanek ei kuulu ettepanekute paketti COM(2013) 51 kuni (COM)2013 63, mille komisjon edastas nõukogule 8. veebruaril 2013. Ettepanekute paketis COM(2013) 51 kuni COM(2013) 63 käsitletakse üksnes selliste õigusaktide tehnilist kohandamist, mis on avaldatud Euroopa Liidu Teatajas kuni 1. septembrini 2012 (kaasa arvatud). Direktiivi 2012/27/EL[3] kohaselt peavad liikmesriigid seadma soovitusliku riikliku energiatõhususe eesmärgi ning võtma sealjuures arvesse liidu energiatarbimist aastal 2020[4]. Seoses Horvaatia ühinemisega on vaja ELi 2020. aasta prognoositud energiatarbimise arvnäitajaid tehniliselt kohandada, et võtta arvesse ELi 28 liikmesriiki. 2007. aastal tehtud prognoosid näitasid EL 27 liikmesriikide 2020. aasta primaarenergiatarbimiseks 1842 miljonit naftaekvivalenttonni. Sama prognoosi kohaselt on EL 28 (koos Horvaatiaga) 2020. aasta primaarenergiatarbimine 1853 miljonit naftaekvivalenttonni. Selle 20 % vähendamisel 2020. aastaks saaksime 1483 miljonit naftaekvivalenttonni, st prognoosiga võrreldes on vähendamine 370 miljonit naftaekvivalenttonni. Selline puhttehniline kohandamine on vajalik selleks, et direktiivi 2012/27/EL saaks kohaldada Horvaatias. 2. HUVITATUD ISIKUTEGA KONSULTEERIMISE JA MÕJU HINDAMISE TULEMUSED Kuna käesolev ettepanek on üksnes tehnilist laadi ning ei hõlma poliitikavalikuid, ei oleks konsulteerimine huvitatud isikutega ja mõju hindamine olnud mõttekas. 3. ETTEPANEKU ÕIGUSLIK KÜLG Ettepaneku õiguslik alus on Horvaatia Vabariigi ühinemistingimusi käsitleva akti artikkel 50. Subsidiaarsuse ja proportsionaalsuse põhimõtetest peetakse täiel määral kinni. Subsidiaarsuse põhimõtte kohaselt on liidu meetmed vajalikud (ELi lepingu artikli 5 lõige 3), kuna ettepanekus käsitletakse liidu kehtestatud õigusakti tehnilist kohandamist. Ettepanekus järgitakse proportsionaalsuse põhimõtet (ELi lepingu artikli 5 lõige 4), kuna selles ei minda kaugemale püstitatud eesmärkide saavutamiseks vajalikust. 4. MÕJU EELARVELE Ettepanek ei mõjuta ühenduse eelarvet. 2013/0068 (NLE) Ettepanek: NÕUKOGU DIREKTIIV, millega kohandatakse direktiivi 2012/27/EL (milles käsitletakse energiatõhusust) seoses Horvaatia ühinemisega (EMPs kohaldatav tekst) EUROOPA LIIDU NÕUKOGU, võttes arvesse Euroopa Liidu toimimise lepingut, võttes arvesse Horvaatia Vabariigi ühinemislepingut, eriti selle artikli 3 lõiget 4, võttes arvesse Horvaatia Vabariigi ühinemisakti, eriti selle artiklit 50, võttes arvesse komisjoni ettepanekut ning arvestades järgmist: (1) Ühinemisakti artiklis 50 on sätestatud, et kui enne ühinemist vastuvõetud institutsioonide akte on ühinemise tõttu vaja kohandada ja neid vajalikke kohandusi ei ole ühinemisakti ega selle lisadega ette nähtud, võtab nõukogu komisjoni ettepanekul kvalifitseeritud häälteenamusega vastu selleks vajalikud aktid, kui esialgset akti ei võtnud vastu komisjon. (2) Vastavalt Euroopa Parlamendi ja nõukogu 25. oktoobri 2012. aasta direktiivile 2012/27/EL,[5] milles käsitletakse energiatõhusust, muudetakse direktiive 2009/125/EÜ ja 2010/30/EL ning tunnistatakse kehtetuks direktiivid 2004/8/EÜ ja 2006/32/EÜ, peavad liikmesriigid seadma soovitusliku riikliku energiatõhususe eesmärgi ning võtma sealjuures arvesse liidu energiatarbimist aastal 2020[6]. (3) Seoses Horvaatia ühinemisega on vaja tehniliselt kohandada ELi 2020. aasta energiatarbimise prognoositud arvnäitajaid, et võtta arvesse ELi 28 liikmesriiki. 2007. aastal tehtud prognoosid näitasid EL 27 2020. aasta primaarenergiatarbimiseks 1842 miljonit naftaekvivalenttonni. Sama prognoosi kohaselt on EL 28 (koos Horvaatiaga) 2020. aasta primaarenergiatarbimine 1853 miljonit naftaekvivalenttonni. Selle 20 % vähendamisel 2020. aastaks saaksime 1483 miljonit naftaekvivalenttonni, st prognoosiga võrreldes on vähendamine 370 miljonit naftaekvivalenttonni. Selline tehniline kohandamine on vajalik selleks, et direktiivi 2012/27/EL oleks võimalik kohaldada Horvaatias. (4) Direktiivi 2012/27/EL tuleks seega vastavalt muuta, ON VASTU VÕTNUD KÄESOLEVA DIREKTIIVI: Artikkel 1 Direktiivi 2012/27/EL muudetakse vastavalt lisale. Artikkel 2 1. Lisas sätestatud kohandused ei piira direktiivi 2012/27/EL artikliga 28 ettenähtud tähtaja kohaldamist. Artikkel 3 Käesolev direktiiv jõustub Horvaatia Vabariigi ühinemislepingu jõustumise korral ning lepingu jõustumise kuupäeval. Artikkel 4 Käesolev direktiiv on adresseeritud liikmesriikidele. Brüssel, Nõukogu nimel eesistuja LISA ENERGEETIKA 32012L0027 L 315/1: Euroopa Parlamendi ja nõukogu direktiiv 2012/27/EL, 25. oktoober 2012, milles käsitletakse energiatõhusust, muudetakse direktiive 2009/125/EÜ ja 2010/30/EL ning tunnistatakse kehtetuks direktiivid 2004/8/EÜ ja 2006/32/EÜ (ELT L 315, 14.11.2012, lk 1): a) artikli 3 lõike 1 punkt a asendatakse järgmisega: „et liidu 2020. aasta energiatarbimine ei ületa 1483 miljonit naftaekvivalenttonni primaarenergia puhul või 1086 naftaekvivalenttonni lõppenergia puhul;” b) artiklis 3 asendatakse lõige 2 järgmisega: „30. juuniks 2014 hindab komisjon saavutatud edusamme ja seda, kas liit suudab tõenäoliselt saavutada 2020. aasta eesmärgi, mille kohaselt energiatarbimine ei ületa 1483 miljonit naftaekvivalenttonni primaarenergia puhul ja/või 1086 naftaekvivalenttonni lõppenergia puhul.” c) artikli 3 lõike 3 punkt d asendatakse järgmisega: „võrdleb punktide a kuni c kohaseid tulemusi energiatarbimise mahuga, mida oleks vaja 2020. aasta eesmärgi saavutamiseks, mille kohaselt energiatarbimine ei ületa 1483 miljonit naftaekvivalenttonni primaarenergia puhul ja/või 1086 naftaekvivalenttonni lõppenergia puhul.” [1] ELT L 112, 24.4.2012, lk 10. [2] ELT L 112, 24.4.2012, lk 21. [3] ELT L 315, 14.11.2012, lk 1. [4] Direktiivi 2012/27/EL artikli 3 lõike 1 punkt a. [5] ELT L 315, 14.11.2012, lk 1. [6] Direktiivi 2012/27/EL artikli 3 lõike 1 punkt a.